সুরমা জাহিদ: জ্বী, আমি বীরাঙ্গনা বলছি। তারপর ওনার সাথে আমি সরাসরি দেখা করলাম। ওনি এতোটাই আনন্দিত হয়েছিলেন যে আমি এ মুহূর্তে ঠিক বোঝাতে পারবো না। এমনকি উনি বিশ্বাসও করতে পারেন নাই যে আমি এ বিষয় নিয়ে কাজ করবো বা কাজ করতে পারবো। উনি আমাকে প্রচুর উৎসাহ এবং সাহস দিয়েছিলেন। বারবার উনি একটা কথা বলেছেন, এ কাজটা অনেক কঠিন, অনেক ধৈর্য্য ধরে করতে হবে, তুমি কাজটা করো, সময় নিয়ে, আদর দিয়ে কাজটা করো। উনি বলেছিলেন, তুমি যেহেতু এতো খুঁজে আমার কাছে আসতে পেরেছো, তুমি কাজটা পারবে।